Lafet ki Bondye pa kontan | Lanmour Bondye
“Konn disteng sa ki fer plezir Bondye.”​—EFEZYEN 5:10.
1. Ki kalite dimoun Zeova i atir ver li e akoz zot bezwen reste eveye spirityelman?
ZEZI ti dir: “Bann vre adorater [pou] ador Bondye an-espri e an verite, parski se koumsa ki Bondye i oule ki nou ador li.” (Zan 4:23) Kan Zeova i vwar sa bann ki anvi ador li, zis parey i’n vwar ou, i atir zot ver li ek son Garson. (Zan 6:44) Pa sa i en privilez! Me tou sa bann ki kontan sa laverite ki sorti dan Labib, zot bezwen kontinyen “konn disteng sa ki fer plezir Bondye,” akoz Satan i en eksper dan anbet dimoun.​—Efezyen 5:10; Revelasyon 12:9.
2. Eksplike ki mannyer Zeova i vwar sa bann ki esey melanz vre larelizyon avek sa ki fo.
2 Annou egzamin sa ki ti arive o bor Montanny Sinai kan bann Izraelit ti demann Aaron pour fer en bondye pour zot. Aaron ti dakor e i ti fer en pti bef annor ki ti swadizan reprezant Zeova. I ti dir: “Demen i annan en lafet pour Zeova.” Eski Zeova pa ti antren li avek sa melanz vre ek fo larelizyon ki zot ti fer? Sa ti tou lekontrer. Akoz sa, i ti touy apepre trwa mil sa bann adorater zidol. (Egzod 32:1-6, 10, 28) Ki leson nou tire? Si nou anvi reste dan lanmour Bondye, nou pa devret “tous nanryen enpir” e fer tou sa ki nou kapab pour anpes laverite ganny kontaminen.​—Izai 52:11; Ezekyel 44:23; Galat 5:9.
3, 4. Akoz nou bezwen port byen latansyon lo bann prensip Labib kan nou pe egzamin bann koutim ek lafet ki popiler?
3 Malerezman, apre lanmor bann zapot ki ti anpes bann fo lansennyman antre dan kongregasyon, bann swadizan Kretyen ki pa ti vreman kontan laverite ti konmans aksepte bann koutim, lafet ek bann zour “sen” ki bann payen ti obzerve e fer zot vin bann lafet Kretyen. (2 Tesalonisyen 2:7, 10) Anmezir ki ou egzamin serten sa bann lafet, remarke ki zot napa nanryen pour fer avek lespri Bondye, me plito zot reflekte lespri lemonn. An zeneral, sa bann lafet dan lemonn i annan serten keksoz an komen: Zot eksit move dezir imen e promot fo krwayans relizye e demonyak. Tousala i tipikman reprezant “Gran Babilonn.” * (Revelasyon 18:2-4, 23) Pa bliye ki Zeova li menm ti vwar sa bann pratik degoutan dan bann larelizyon payen, kot bokou koutim popiler ozordi i sorti. San okenn dout, menm ziska ozordi, i ankor vreman pa kontan sa bann lafet. Eski pa lafason ki Zeova i vwar keksoz ki devret pli enportan pour nou?​—2 Zan 6, 7.
4 Konman vre Kretyen, nou konnen ki i annan serten lafet ki Zeova pa kontan. Me pour nou kapab rezet net sa bann lafet, nou pou vreman bezwen annan en gran determinasyon dan nou leker. Kan nou revwar ansanm akoz Zeova pa kontan sa bann lafet, sa pou fer nou pli determinen pour evit okenn keksoz ki ti a kapab anpes nou reste dan lanmour Bondye.
NWEL​—EN LOT NON POUR LADORASYON SOLEY
5. Akoz nou kapab asire ki Zezi pa ti ne le 25 Desanm?
5 Labib pa dir ki bann serviter Bondye ti selebre nesans Zezi. Anfet, nou pa ni konn egzakteman kan i ti ne. Me nou kapab asire ki i pa ti ne le 25 Desanm, akoz sa letan dan sa rezyon i ti lepok liver. * Kwa ki fer nou asire ki i pa ti ne sa dat, se akoz dapre Levanzil Lik, kan Zezi ti ne “bann berze . . . ti pas tou lannwit deor” pour vey zot troupo. (Lik 2:8-11) Sa pa ti pou enportan si zot ti annan labitid pour “pas tou lannwit deor” tou dilon lannen. Me vi ki pandan liver Betleenm, i annan lapli ek lanez, bann troupo ti ganny garde anndan pandan liver e i pa ti pou posib pour bann berze pas “lannwit deor.” Deplis, Zozef ek Mari ti al Betleenm akoz Sezar Ogis ti’n demann tou dimoun pour partisip dan en resansman. (Lik 2:1-7) I preski enposib pour krwar ki Sezar ti pou demann sa bann dimoun ki ti ankoler kont lafason ki bann Romen ti dirize, pour al dan lavil kot zot zanset ti ne dan gran liver.
6, 7. (a) Kote bokou bann koutim ki relye avek Nwel i sorti? (b) Ki diferans i annan dan lafason ki kado i ganny donnen zour Nwel ek lafason ki en Kretyen i donnen?
6 Nou pa pou vwar lorizin Nwel dan Labib, me plito dan bann lafet payen dan letan lontan, parey Saturnalia, en lafet ki bann Romen ti fer pour Saturn, bondye lagrikiltir. New Catholic Encyclopedia i dir ki pareyman, dapre zot kalkilasyon, savedir sa bann ki ti ador bondye Mithra, zot ti selebre le 25 Desanm konman “lanniverser soley.” “Nwel ti konmanse kan ladorasyon soley ti byen renonmen Ronm,” apepre trwa syek apre lanmor Kris.
Lanmour ki pous bann vre Kretyen pour donnen
7 Pandan sa lafet, bann payen ti donn kanmarad kado e manz bann repa spesyal ansanm e ozordi sanmenm sa ki nou vwar zour Nwel. Menm dan nou lepok, bokou sa bann kado ki ganny donnen zour Nwel, i pa ganny fer parey 2 Korentyen 9:7 i ankouraz nou pour fer. I dir: “Fodre ki sakenn i donn dapre sa ki i’n deside, non pa avek regre ou par lobligasyon, parski Bondye i kontan sa ki donn avek lazwa.” Bann vre Kretyen i donn kado akoz zot leker i pous zot pour donnen, zot pa fer li zis akoz en zour spesyal e zot pa ekspekte okenn kado an retour. (Lik 14:12-14; Akt 20:35) An plis ki sa, zot kontan en kantite ki zot pa bezwen viv anba presyon pandan sa letan e i en soulazman pour zot akoz zot napa okenn det ki pou zis vin en fardo.​—Matye 11:28-30; Zan 8:32.
8. Eski bann astrolog ti anmenn kado lanniverser pour Zezi? Eksplike.
8 Me serten i kapab dir, eski pa bann astrolog ti anmenn kado lanniverser pour Zezi? Sa i pa vre. Sa bann kado ki zot ti anmennen ti senpleman en fason pour montre respe anver en dimoun ki ti enportan, en koutim ki ti egziste sa letan. (1 Lerwa 10:1, 2, 10, 13; Matye 2:2, 11) Anfet, zot pa ti vin sa zour swar ki Zezi ti ne. Kan zot ti arive, Zezi ti nepli en pti baba dan en loz, me i ti annan plizyer mwan e i ti pe reste dan en lakaz.
ESKI MON DEVRET PARTISIP DAN SA LAFET?
Prensip: “‘Sorti parmi zot, [e] separe avek zot,’ Senyer i dir. ‘Pa tous okenn keksoz enpir, e mon a resevwar zot.’”​—2 Korentyen 6:17.
Demann ou lekor sa bann kestyon konsernan en lafet popiler oubyen koutim
Eski i vreman evidan ki sa lafet i annan pour fer avek en pratik oubyen lansennyman ki sorti dan en fo larelizyon e ki enkli bann pratik demonyak?​—Izai 52:11; 1 Korentyen 4:6; 2 Korentyen 6:14-18; Revelasyon 18:4.
Eski i donn tro bokou loner oubyen laglwar en dimoun, en lorganizasyon oubyen en senbol nasyonal?​—Zeremi 17:5-7; Akt 10:25, 26; 1 Zan 5:21.
Eski i konsider en nasyon oubyen group etnik pli siperyer ki lezot?​—Akt 10:34, 35; 17:26.
Eski i pe promot sa menm leta “lespri dapre lemonn” ki napa nanryen pour fer avek lespri sen Bondye?​—1 Korentyen 2:12; Efezyen 2:2.
Si mon partisip dan sa lafet eski sa i kapab fer lezot tonbe?​—Romen 14:21.
Si mon deside pour pa partisip dan sa lafet, ki mannyer mon kapab eksplike akoz, san ofans lezot?​—Romen 12:1, 2; Kolosyen 4:6.
Sa bann verse swivan i kapab ed nou pour reponn bann kestyon konsernan bann lafet popiler:
“[Bann Izraelit enfidel] ti melanz zot avek bann nasyon e zot ti aprann fer parey zot.”​—Psonm 106:35.
“Bann ki onnet dan pti keksoz, i osi onnet dan sa ki enportan, e bann ki malonnet dan pti keksoz i osi malonnet dan sa ki enportan.”​—Lik 16:10.
“Zot pa fer parti lemonn.”​—Zan 15:19.
“Zot pa kapab bwar an menm-tan lakoup Senyer ek lakoup demon.”​—1 Korentyen 10:21.
“Pandan ase lontan zot in viv konman bann payen, dan vis, move dezir, lavi soular, bann parti bwar avek move laksyon, e ladorasyon zidol.”​—1 Pyer 4:3.
SA KI LABIB I DIR LO LANNIVERSER NESANS
9. Ki ti arive pandan sa de lanniverser nesans ki Labib i koz lo la?
9 I vre ki ler en pti baba i ne, sa i toultan anmenn lazwa. Me selman Labib pa mansyonn okenn serviter Bondye ki ti selebre son lanniverser nesans. (Psonm 127:3) Eski sa ti zis en lerer? Non, Labib i koz lo de lanniverser nesans pour Faraon ek Erod Antipas. (Zenez 40:20-22; Mark 6:21-29) Pour tou le de lanniverser nesans, i pa ti ariv sa ki byen, sirtou pour lanniverser Erod akoz zot ti koup latet Zan Batis.
10, 11. Ki pwennvi bann premye Kretyen ti annan lo lanniverser nesans e akoz?
10 The World Book Encyclopedia i fer resorti ki “bann premye Kretyen ti vwar selebrasyon lanniverser nesans konman en koutim payen.” Par egzanp, bann Grek ti krwar ki sak dimoun ti annan en lespri ki la prezan ler i ne e ki vey e protez li tou dilon son lavi. Dapre sa liv The Lore of Birthday, sa lespri “ti annan en relasyon misterye avek sa bondye ki son lanniverser nesans ti tonm menm zour ki sa dimoun ti ne.” Deplis, pour bokou letan, lanniverser nesans in direkteman relye avek astrolozi ek oroskop.
BANN ZOUR “SEN” EK LADORASYON SATAN
I enteresan pour note ki lanniverser nesans i sa zour pli enportan dan en larelizyon kot zot ador Satan. Akoz? Akoz bann ki ador Satan, zot krwar ki tou dimoun i en bondye si i deside pour vwar son lekor konman en bondye. Alors, kan en dimoun pe selebre son lanniverser, i pe selebre nesans en bondye. Byensir, bokou dimoun pa al ziska sa zistans, pour mazinen ki zot pli enportan ki tou dimoun. Kantmenm sa, sa liv The Lore of Birthdays i dir: “Bann lezot zour sen i gou, me lanniverser nesans i fer en dimoun mazin plis son lekor.”
Apre, sa bann zour pli enportan pour bann ki dan sa larelizyon ki ador Satan i Walpurgis Night ek Halloween. Merriam-Webster’s Collegiate Dictionary i dekrir Walpurgis Night konman lannwit “ki tonm ant le 30 Avril ek le 1 Me kot dimoun i krwar ki bann sorsye i marse akoz zot annan en randevou.”
11 Bann serviter Bondye dan lepase pa ti refize pour swiv bann koutim ki relye avek lanniverser nesans zis akoz sa bann koutim i sorti parmi bann payen e i relye avek bann pratik demonyak. Me osi akoz bann prensip ki zot ti swiv. Akoz nou dir sa? Akoz zot ti bann dimoun ki ti annan limilite e ki ti napa en gran pwennvi lo zot menm, zot pa ti vwar zot nesans konman en keksoz telman enportan ki zot ti bezwen selebre. * (Mika 6:8; Lik 9:48) Zot ti plifere donn Zeova laglwar e remersye li pour sa lavi ki en kado presye. *​—Psonm 8:3, 4; 36:9; Revelasyon 4:11.
12. Ki mannyer zour nou lanmor i kapab pli bon ki zour nou nesans?
12 Kan bann ki fidel i mor, Bondye pa pou zanmen bliy zot e zot lavenir i asire. (Zob 14:14, 15) Eklezyast 7:1 i dir: “Vomye en non ki en bon delwil, e vomye zour lanmor ki zour nesans.” Nou “non” i sa bon repitasyon ki nou annan devan Bondye akoz nou’n fidelman servi li. Sa sel levennman ki Kretyen in ganny demande pour obzerve, ki tre enportan pour nou, i napa nanryen pour fer avek nesans, me plito lanmor e sa i lanmor Zezi ki son “non” oubyen bon repitasyon i tre enportan pour nou ganny lavi.​—Lik 22:17-20; Ebre 1:3, 4.
PAK EK SEMENN SENT
13, 14. Ki lorizin sa koutim popiler ki apel Pak?
13 Menm si i ganny vwar konman en lafet ki selebre rezireksyon Kris, annefe Pak ek semenn sent i relye avek bann koutim payen ki sorti dan fo larelizyon. An Kreol, non sa selebrasyon i donn lenpresyon ki sa i lafet Pak bann Zwif ki’n ganny adapte pour bann Kretyen. Parkont, non sa menm lafet an Angle Easter i relye avek bondye granmaten ek prentan, ki apel Eostre oubyen Ostara, ki ti bondye bann Anglo-Saxon lontan. Me ki dizef ek lapen i annan pour fer avek Pak? Dapre Encyclopædia Britannica, dizef “i renonmen konman en senbol ki reprezant nouvo lavi ek rezireksyon.” Deplis, lyev ek lapen in toultan ganny konsidere konman en senbol pour reprodiksyon. Alors, i evidan ki Pak i en lafet ki annan pour fer avek bann koutim payen lo reprodiksyon ki’n zis ganny sanze en ptigin pour fer li vin selebrasyon rezireksyon Kris. *
14 Eski Zeova pou aksepte en tel ladorasyon ki annan pour fer avek reprodiksyon ki swadizan komemor rezireksyon son Garson? Zanmen nou kapab krwar en keksoz parey! (2 Korentyen 6:17, 18) Premyerman, Labib pa’n zanmen demann nou pour komemor rezireksyon Zezi e pli grav ankor pour asosye li avek bann koutim payen ki sorti dan fo larelizyon.
HALLOWEEN NAPA NANRYEN POUR FER AVEK SA KI SEN
15. Kote Halloween i sorti e kwa ki kapab ganny reprezante par sa zour ki zot in swazir pour selebre sa lafet?
15 Renonmen pour son bann sorsye, ptipti nen, vilen dekorasyon ek tou lezot keksoz ki relye avek sa lafet, Halloween, i osi ganny apele lavey tou bann Sen oubyen lavey Lafet Latousen. Lorizin Halloween i sorti parmi bann Celt lontan ki ti sorti Langleter ek Irlann. Kan i ti plennlin ver le 1 Novanm, zot ti selebre en lafet ki ti apel Samhain, savedir “Lete in fini.” Pandan sa lafet, zot ti krwar ki i nepli annan separasyon ant imen ek lemonn spirityel e ki bann lespri, ki swa bon oubyen move, ti sirkile lo later. Zot ti osi krwar ki bann nanm ti retourn kot zot lakour e zot fanmir ti met manze ek bwar pour sa bann nanm ki ti vin vizit zot, avek lespwar ki zot pa ti pou fer nanryen mal. Alors, kan bann zanfan ozordi i abiy konman nanm ek sorsye e al kanzankaz pour fer sa met lakour per si i pa donn zot keksoz, san konnen zot pe kontinyelman prezerv sa koutim ki apel Samhain.
PA BEZWEN SALI OU MARYAZ
16, 17. (a) Akoz bann koup Kretyen ki pe al marye i devret verifye bann koutim lokal konsernan maryaz pour vwar si i annakor avek prensip Labib? (b) Ki en Kretyen i bezwen pran an konsiderasyon konsernan bann koutim tel parey anvoy diri oubyen lezot keksoz?
16 Byento “lavwa nouvo ek nouvel marye, pa pou tann ankor zanmen kot [Gran Babilonn].” (Revelasyon 18:23) Akoz? Enn parmi bann rezon akoz, i son bann pratik demonyak ki kapab sali en maryaz depi sa zour menm ki en koup i marye.​—Mark 10:6-9.
17 Dan sak pei koutim i pa parey. Serten koutim ki kapab paret napa nanryen mal avek, i kapab sorti dan bann ­pratik ki zot ti fer Babilonn ki sipoze anmenn ‘lasans’ pour sa koup ki pe marye ek bann envite. (Izai 65:11) Enn sa bann tradisyon i kan zot anvoy diri anler oubyen lezot keksoz. Sa koutim i kapab annan pour fer avek sa nosyon ki manze i kalme bann move lespri e anpes zot fer dimal nouvo ek nouvel marye. Deplis, pour bokou letan diri i annan en lyen misterye avek reprodiksyon, lazwa e pour viv lontan. Sirman, tou bann ki anvi reste dan lanmour Bondye pou rezet sa bann kalite koutim ki relye avek siperstisyon.​—2 Korentyen 6:14-18.
18. Ki bann prensip dan Labib ki devret gid sa koup ki pe al marye ek sa bann ki’n ganny envite?
18 Pareyman, bann serviter Zeova i evit okenn pratik lemonn ki kapab degrad en maryaz oubyen en resepsyon maryaz ki fer ki i perdi son dinite oubyen ki kapab afekte konsyans serten dimoun. Par egzanp, zot evite fer bann pti diskour ki annan koze mirak ki kapab ofans lezot ek bann dyok sal. Zot pa fer bann fars oubyen remark ki kapab anbaras sa nouvo koup marye ek lezot. (Proverb 26:18, 19; Lik 6:31; 10:27) Zot osi evit bann gran resepsyon ekstravagan, ki mank moderasyon, ki reflekte “lorgey dan lavi toulezour.” (1 Zan 2:16) Si ou pe fer preparasyon pour ou maryaz, pa zanmen bliye ki Zeova i oule ki sa zour spesyal i en zour ki ler ou pou mazinen i pou anmenn lazwa pour ou, me non pa regre. *
TAP VER ANSANM​—ESKI I ANNAN POUR FER AVEK LARELIZYON?
19, 20. Ki en liv i dir lo lorizin tap ver ansanm e akoz vre Kretyen pa aksepte sa?
19 Dimoun i kontan tap zot ver ansanm dan bann maryaz ek lezot rankont. International Handbook on Alcohol and Culture ki ti sorti an 1995 i dir: “Tap ver ansanm . . . i probab ki i en koutim popiler dan lavi tou le zour ozordi ki’n sorti dan sa lafet kot zot ti ofer en labwason sakre pour bann bondye . . . pour zot fer en swe an retour oubyen en pti lapriyer kot zot dir, ‘viv lontan!’ oubyen ‘pour ou lasante!’”
20 I vre ki bokou dimoun i kapab pa vwar ki ler ou tap ver ansanm sa i en keksoz relizye oubyen i annan pour fer avek siperstisyon. Me kantmenm sa, sa koutim kot ou lev bann ver diven anler i kapab pe reprezant en demann ki ganny fer avek “lesyel,” avek en lafors ki pli siperyer ki imen pour ganny en benediksyon, me ki pa annakor avek sa ki Labib i dir.​—Zan 14:6; 16:23. *
“ZOT KI KONTAN ZEOVA, AY SA KI MAL”
21. Menm si zot napa nanryen pour fer avek larelizyon, ki bann lafet popiler ki bann Kretyen i evite e akoz?
21 Pour montre ki standar sa lemonn ozordi pe kontinyelman degrade, en tandans ki’n ganny promote direkteman ouswa endirekteman par Gran Babilonn, se ki serten pei i finans bann karnaval, Mardi Gra, bann festival kot zot dans dan en fason degradan e kot bann omoseksyel i selebre pour lafason ki zot viv. Eski i ti pou byen pour en dimoun “ki kontan Zeova” asiste oubyen get sa bann kalite festival? Si i ti fer sa, eski sa ti pou montre ki i vreman ay sa ki mal? (Psonm 1:1, 2; 97:10) Pa i bokou pli byen pour imit latitid sa psalmis ki ti priye: “Fer mon lizye pa vwar sa ki napa valer”!​—Psonm 119:37.
22. Kan ki en Kretyen i kapab deside dapre son konsyans si i pou enplike dan serten lafet oubyen non?
22 De lot kote, si en koutim oubyen lafet i napa okenn konneksyon avek fo larelizyon, napa nanryen pour fer avek politik oubyen patriyotik e i pa kont bann prensip Labib, alors sak Kretyen i kapab deside pour li menm si i pou partisip dan en tel levennman. An menm tan i pou pran an konsiderasyon santiman lezot, pour ki i pa fer lezot tonbe. Sa zour ki i pou annan sa lafet, en Kretyen pou fer sir ki lafason ki i konport li pa pou donn lezot lenpresyon ki i pe selebre sa lafet. Zapot Pol ti ekrir: “Ki ou manze, oubyen ki ou bwar, ou nenport kwa ki ou fer, fer tou pour laglwar Bondye.”​—1 Korentyen 10:31; vwar sa bwat “ Pran desizyon ki saz.”
GLORIFYE BONDYE PAR NOU PAROL EK AKSYON
23, 24. Ki mannyer nou kapab donn en bon temwannyaz konsernan bann standar drwat Zeova?
23 Premyerman, pour bokou dimoun sa bann lafet popiler i en mwayen pour zot zwenn ansanm avek zot fanmir ek zanmi. Me si en dimoun i mazinen ki nou pwennvi lo Labib i strik oubyen tro egzazere, avek ladouser nou kapab eksplik li ki Temwen Zeova i kontan asosye ansanm avek zot fanmir ek zanmi dan en bon fason. (Proverb 11:25; Eklezyast 3:12, 13; 2 Korentyen 9:7) Me vi ki nou kontan Bondye ek son bann standar ki drwat, nou pa anvi sali sa bann bon moman avek bann koutim ki pou ofans Bondye. Alors, nou kontan ler nou asosye avek sa bann ki nou kontan dan lezot moman diran lannen.​—Vwar sa bwat “ Vre ladorasyon i anmenn pli gran lazwa.”
VRE LADORASYON I DONN NOU SA PLI GRAN LAZWA
Zeova i en “Bondye ere” e i ti a kontan ki son bann serviter osi i ere dan lavi. (1 Timote 1:11, NW) Sa bann verse swivan i montre nou ki sa i vre:
“Me sa enn ki annan lazwa dan son leker i toultan fer festen.”​—Proverb 15:15.
“Mon’n aprann ki napa nanryen pli byen pour zot ki pour rezwir e fer sa ki byen diran zot lavi; e osi ki tou zonm i devret manze, bwar e vwar rezilta apre ki i’n travay dir. Sa i en kado sorti kot Bondye.”​—Eklezyast 3:12, 13.
“Kanta sa enn ki zenere, i’n donn konsey pour demontre zenerozite; e i pou kontinyen montre li zenere.”​—Izai 32:8.
“Vin kot mwan zot tou ki fatige e ki pe anmenn en fardo e mwan [Zezi], mon a donn zot repo. . . . Akoz mon zoug i fasil e mon fardo i leze.”​—Matye 11:28, 30.
“Zot a konn laverite e laverite i ava fer zot lib.”​—Zan 8:32.
“Fodre ki sakenn i donn dapre sa ki i’n deside, non pa avek regre ou par lobligasyon, parski Bondye i kontan sa ki donn avek lazwa.”​—2 Korentyen 9:7.
“Fri lespri se: Lanmour, lazwa, lape, . . . labonte.”​—Galat 5:22.
“Lalimyer i fer prodwi bokou kalite: labonte, ladrwatir, ek laverite.”​—Efezyen 5:9.
24 Serten Temwen in vwar rezilta kan zot in partaz bann pwen dan Sapit 16 dan sa liv Ki Labib i dir. Pa bliye ki nou bi se pour tous leker me pa pour ganny largiman. Alors, montre respe, annan ladouser e les ou parol “touzour agreab e enteresan.”​—Kolosyen 4:6.
25, 26. Ki mannyer paran i kapab ed zot zanfan pour annan en lafwa pli for e annan plis lanmour pour Zeova?
25 Konman bann serviter Zeova, nou ganny byen edike. Nou konnen akoz nou krwar dan serten keksoz e akoz i annan serten keksoz ki nou fer e serten ki nou pa fer. (Ebre 5:14) Alors paran, montre ou zanfan konman pour rezonn lo bann prensip Labib. Kan ou fer sa, ou pe batir zot lafwa, ou pe ed zot pour servi Labib pour reponn sa bann ki kestyonn zot krwayans e ou pe asir zot ki Zeova i kontan zot.​—Izai 48:17, 18; 1 Pyer 3:15.
26 Tou sa bann ki ador Bondye “an-espri e an verite” pa zis rezet bann lafet ki pa baze lo Labib, me zot osi fer bokou zefor pour zot onnet dan tou laspe zot lavi. Ozordi bokou dimoun pa vwar li vo lapenn pour zot onnet. Me parey nou pou vwar dan lot sapit, tou sa ki Bondye i dir nou i toultan pli byen.
^ par. 3 Vwar sa bwat “ Eski mon devret partisip dan sa lafet?” Ou kapab vwar plizyer zour “sen” ek lafet dan Watch Tower Publications Index, pibliye par Temwen Zeova.
^ par. 5 Dapre Labib ek listwar, i probab ki Zezi ti ne ver lannen 2 A.N.L., pandan mwan Zwif ki apel Etanim ki ozordi dapre nou kalandriye i tonm ver Septanm/Oktob.​—Vwar Insight on the Scriptures, Volim 2, paz 56-7 an Angle e lo paz 20-1 an Franse.
^ par. 11 Vwar sa bwat “ Bann zour ‘sen’ ek ladorasyon Satan.”
^ par. 11 Dapre lalyans Lalwa, en madanm ti bezwen ofer en lofrann pour pese avek Bondye apre ki i ti’n donn nesans. (Levitik 12:1-8) Sa ti en rapel, menm si i ti tris, ki imen i transmet pese avek zot zanfan. Sa lalwa ti ed bann Izraelit pour annan en pwennvi balanse lo nesans en zanfan e sa ti kapab dekouraz zot pour aksepte bann koutim payen ki relye avek lanniverser nesans.​—Psonm 51:5.
^ par. 13 Pak ti osi relye avek ladorasyon Astarte bondye reprodiksyon pour bann dimoun sorti Fenisi. Sa bondye ti ganny reprezante avek dizef ek lapen. Souvandfwa son bann stati i montre li avek gro lorgann seksyel oubyen avek en lapen o bor li ek en dizef dan son lanmen.
^ par. 18 Vwar sa trwa lartik lo maryaz ek rankont dan Latour Veyer le 1 Novanm 2006 paz 12-21 e dan Latour Veyer le 15 Oktob 2006 paz 28-31 (Angle/Franse).
^ par. 20 Vwar Latour Veyer le 15 Fevriye 2007 paz 30-1 (Angle/Franse).
PRAN DESIZYON KI SAZ
Parfwa nou kapab vwar nou dan bann sitiasyon ki teste nou lanmour pour Zeova ek nou konprenezon lo lafason pour aplik bann prensip Labib. Par egzanp, en Kretyen ki son konzwen pa Temwen Zeova, i kapab envit li pour al manze ansanm avek son bann fanmir zour en lafet. Serten Kretyen zot konsyans i kapab permet zot pour aksepte sa, me lezot non. Alors, si en Kretyen i deside pour aksepte sa lenvitasyon, byensir lafason ki i azir i devret evidan ki i pa pe selebre sa lokazyon me plito i la zis pour manze ansanm avek lafanmir.
I ti pou saz si byen davans en Kretyen i koz avek son konzwen avek respe, par eksplik li ki mannyer sa i kapab anbarasan si son bann fanmir i selebre bann zour lafet ek son bann aktivite ki nou bann Temwen nou pa fer. Koumsa, petet son konzwen i a kapab deside ki zot pou al manze en lot zour.​—1 Pyer 3:15.
Me si apre ki en ser Kretyen in eksplik son msye, me kantmenm sa i ensiste ki son madanm i vin avek li? Petet i kapab mazinen ki konman sef lafanmir, son msye i annan sa responsabilite pour donn manze son fanmir. (Kolosyen 3:18) Dan sa ka, sa repa ki i pou pran kot fanmir son msye i en mwayen ki sa msye pe desarz son responsabilite. E sa zour sa ser i menm kapab donn en bon temwannyaz. Sa manze i pa kontaminen zis akoz i pou ganny servi zour en lafet. (1 Korentyen 8:8) Alors, sa ser i kapab zis vwar sa zour konman en zour ki i zis pe al manz en repa e i pa pou partisip dan zot bann sanson, ler zot tap ver ansanm, oubyen swet lezot bonn fet, eksetera.
Lezot keksoz ki devret ganny pran an konsiderasyon, se ki lefe i pou annan lo lezot. En madanm Kretyen i devret mazinen ki lezot i kapab tonbe apre ki zot in tande ki i ti al kot son fanmir ki pa Temwen sa zour lafet.​—1 Korentyen 8:9; 10:23, 24.
Deplis, eski sa fanmir i kapab met presyon lo sa ser Kretyen pour fer konpromi? Vi ki napa personn ki ti a kontan santi li anbarase, sa i kapab tant pour fer en dimoun fer konpromi! Alors, i enportan pour reflesir lo sa byen boner, pran tou sa aker e byensir pa bliy ou prop konsyans.​—Akt 24:16.
Eski mon devret aksepte en bonous ki ganny donnen dan lepok Nwel?
Pandan lepok Nwel, en anplwayer i kapab donn en Kretyen en kado oubyen en larzan anplis. Eski en Kretyen i merit refize? Pa neseserman. Petet sa anplwayer pa ni menm pe mazinen si ler ou aksepte sa larzan oubyen kado, sa i vedir ki ou fet Nwel. Petet i pe zis donn tou travayer en sonm dan profi ki lakonpannyen in fer. Oubyen i kapab pe senpleman montre son lapresyasyon pour servis ki bann travayer in fer pandan lannen e osi petet pour ankouraz zot pour kontinyen fer en bon travay. Sa anplwayer i kapab donn en kado tou travayer, ki swa i Zwif, Mizilman ek lezot, i pa pran kont si zot selebre Nwel oubyen non. Alors lefet ki i ganny ofer sa kado zour sa lafet, oubyen nenport ki lezot lafet, sa pa neseserman vedir ki en Temwen Zeova pa pou aksepte sa kado.
Menm si en Kretyen i ganny sa kado akoz en lafet relizye, sa pa vedir ki si sa Kretyen i aksepte sa kado i annan menm pwennvi relizye. En koleg travay oubyen en fanmir i kapab dir en Temwen: “Mon konnen ki ou pa selebre sa lafet, me kantmenm sa mon anvi ki ou aksepte sa kado ki mon pe donn ou.” Si sa pa pou afekte son konsyans, en Kretyen i kapab deside pour aksepte sa kado e dir mersi san mansyonn sa lafet. (Akt 23:1) Petet en lot zour kot petet sa dimoun i kapab pa pran li an mal, avek bon zizman ek labonte en Kretyen i kapab eksplik sa dimoun son pozisyon.
Me si i kler ki sa dimoun ki pe ofer sa kado pe fer li avek bi pour montre ki nou pa ferm konsernan nou krwayans oubyen ki nou pou fer konpromi zis pour ganny keksoz materyel? Alors la, definitivman i pli byen pour pa aksepte. Sirman, nou anvi donn Zeova en devosyon konplet zis pour li tousel.​—Matye 4:8-10.
Sa Lerwa i rafin son pep spirityelman
Ki Nwel ek lakrwa i annan an komen?